input: REGULAMENTUL (UE) NR. 218/2014 AL COMISIEI
  din 7 martie 2014
  de modificare a anexelor la Regulamentele (CE) nr. 853/2004 și (CE) nr. 854/2004 ale Parlamentului European și ale Consiliului, precum și a Regulamentului (CE) nr. 2074/2005 al Comisiei
  (Text cu relevanță pentru SEE)
  COMISIA EUROPEANĂ,
  având în vedere Tratatul privind funcționarea Uniunii Europene,
  având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 10 alineatul (1),
  având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 17 alineatul (1) și articolul 18 punctele 3 și 10,
  întrucât:
  (1)
  Regulamentul (CE) nr. 853/2004 stabilește norme specifice privind igiena alimentelor de origine animală care trebuie respectate de operatorii din sectorul alimentar. În conformitate cu anexa II la respectivul regulament, operatorii economici din industria alimentară care administrează abatoare trebuie să solicite informații privind lanțul alimentar, să le primească, să le verifice și să acționeze în consecință pentru toate animalele, cu excepția vânatului sălbatic, trimise sau care urmează să fie trimise la abatoare. Aceste informații includ statutul exploatației de origine.
  (2)
  Regulamentul (UE) nr. 216/2014 al Comisiei din 7 martie 2014 de modificare a Regulamentului (CE) nr. 2075/2005 de stabilire a normelor specifice aplicabile controalelor oficiale privind prezența de Trichinella în carne (3) acordă derogare de la dispozițiile privind testarea exploatațiilor care aplică condiții de adăpost controlate. Aceste informații ar trebui, prin urmare, să fie incluse în informațiile privind lanțul alimentar care trebuie furnizate abatorului, pentru a permite statelor membre să aplice regimul adecvat de testare care permite detectarea prezenței de Trichinella.
  (3)
  Regulamentul (CE) nr. 853/2004 stabilește condiții în care carnea obținută de la animalele care au făcut obiectul unei sacrificări de urgență în afara unui abator este adecvată pentru consumul uman. Întrucât carnea obținută în urma unei sacrificări de urgență care a fost supusă cu succes inspecției cărnii nu constituie un risc pentru sănătatea publică, cerința referitoare la o marcă de sănătate specială și restricțiile privind accesul la piața națională pentru carnea obținută în urma unei sacrificări de urgență ar trebui să fie eliminate din regulamentul respectiv și, de asemenea, cerința referitoare la o marcă de sănătate specială pentru carnea obținută în urma unei sacrificări de urgență din Regulamentul (CE) nr. 854/2004.
  (4)
  Regulamentul (CE) nr. 854/2004 stabilește norme specifice de organizare a controalelor oficiale privind produsele de origine animală. În special, anexa I la regulamentul respectiv stabilește norme pentru efectuarea inspecției ante mortem și post mortem, inclusiv inspecția vizuală și pentru riscurile specifice cărnii proaspete.
  (5)
  Regulamentul (CE) nr. 854/2004 prevede că personalul auxiliar oficial poate asista medicul veterinar oficial la executarea controalelor oficiale, cu anumite restricții. În ceea ce privește inspecția ante mortem și controalele referitoare la bunăstarea animalelor, personalul auxiliar oficial ar trebui să aibă posibilitatea de a ajuta medicul veterinar oficial la preselecția animalelor care prezintă anomalii.
  (6)
  La 3 octombrie 2011, Autoritatea Europeană pentru Siguranța Alimentară (EFSA) a adoptat un aviz științific privind riscurile de sănătate publică care urmează să fie acoperite de inspecțiile cărnii (porcine) (4), care a concluzionat că obligația actuală privind palparea și inciziile din cadrul inspecției post mortem implică un risc de contaminare încrucișată. Pentru a evita această contaminare încrucișată, respectivele palpări și incizii nu ar trebui să mai fie necesare pentru animalele normale, ci numai în cazul în care sunt identificate anomalii. În respectivul aviz EFSA constată că agenții patogeni care provoacă endocardita porcină nu sunt relevanți pentru sănătatea publică. Întrucât incizia obișnuită a inimii nu mai este justificată din motive de siguranță, aceasta nu ar mai trebui să fie cerută.
  (7)
  În același aviz, EFSA indică faptul că Salmonella prezintă un risc ridicat pentru sănătatea publică legat de consumul de carne de porc și recomandă să se prevină contaminarea carcaselor de porc cu Salmonella.
  (8)
  Secțiunea IV capitolul IX din anexa I la Regulamentul (CE) nr. 854/2004 cuprinde dispoziții privind sarcinile medicului veterinar oficial cu privire la riscurile specifice. Salmonella ar trebui să facă, de asemenea, obiectul unor sarcini specifice ale medicului veterinar oficial, în special în caz de nerespectare a legislației specifice a Uniunii. În special, verificarea respectării criteriului existent privind igiena procedeului existent pentru Salmonella în carcase, stabilit în Regulamentul (CE) nr. 2073/2005 al Comisiei din 15 noiembrie 2005 privind criteriile microbiologice pentru produsele alimentare (5), și adoptarea de măsuri de către operatorul din sectorul alimentar în caz de neconformitate cu legislația specifică a Uniunii ar trebui să fie integrate în inspecția cărnii de porc. Verificarea reprezintă, de asemenea, un instrument eficient din punctul de vedere al costurilor pentru a furniza informații cu privire la regimul obligatoriu de monitorizare a Salmonella în cadrul lanțului de producție a cărnii de porc în conformitate cu Directiva 2003/99/CE a Parlamentului European și a Consiliului din 17 noiembrie 2003 privind monitorizarea zoonozelor și a agenților zoonotici, de modificare a Deciziei 90/424/CEE a Consiliului și de abrogare a Directivei 92/117/CEE a Consiliului (6).
  (9)
  Regulamentul (CE) nr. 2074/2005 al Comisiei din 5 decembrie 2005 de stabilire a măsurilor de aplicare privind anumite produse reglementate de Regulamentul (CE) nr. 853/2004 al Parlamentului European și al Consiliului și organizarea unor controale oficiale prevăzute de Regulamentele (CE) nr. 854/2004 al Parlamentului European și al Consiliului și (CE) nr. 882/2004 al Parlamentului European și al Consiliului, de derogare de la Regulamentul (CE) nr. 852/2004 al Parlamentului European și al Consiliului și de modificare a Regulamentelor (CE) nr. 853/2004 și (CE) nr. 854/2004 (7) stabilește cerințe specifice pentru examinarea vizuală facultativă post mortem a porcilor. Modificările propuse în prezentul regulament ale cerințelor standard privind inspecția post mortem din Regulamentul (CE) nr. 854/2004 fac ca cerințele pentru inspecția vizuală facultativă a porcilor prevăzute în Regulamentul (CE) nr. 2074/2005 să devină irelevante pentru porci și, în consecință, respectivele cerințe ar trebui să fie modificate.
  (10)
  Cerințele prevăzute în regulament implică o adaptare a practicilor curente, atât pentru operatorii din sectorul alimentar, cât și pentru autoritățile competente. Prin urmare, se cuvine să se permită o aplicare întârziată a prezentului regulament.
  (11)
  Regulamentele (CE) nr. 853/2004, (CE) nr. 854/2004 și (CE) nr. 2074/2005 ar trebui modificate în consecință.
  (12)
  Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
  ADOPTĂ PREZENTUL REGULAMENT:
  Articolul 1
  Modificări la Regulamentul (CE) nr. 853/2004
  Regulamentul (CE) nr. 853/2004 se modifică după cum urmează:
  1.
  În secțiunea III punctul 3 din anexa II, litera (a) se înlocuiește cu următorul text:
  „(a)
  statutul exploatației de origine sau statutul regional privind sănătatea animală, și dacă exploatația este recunoscută oficial că aplică condiții de adăpost controlate în ceea ce privește prezența de Trichinella în conformitate cu capitolul I partea A din anexa IV la Regulamentul (CE) nr. 2075/2005 (8);
  2.
  În secțiunea I capitolul VI din anexa III, punctul 9 se elimină.
  Articolul 2
  Modificări la Regulamentul (CE) nr. 854/2004
  Anexa I la Regulamentul (CE) nr. 854/2004 se modifică după cum urmează:
  1.
  În secțiunea I capitolul III, punctul 7 se elimină.
  2.
  În secțiunea III capitolul I, punctul 2 se înlocuiește cu următorul text:
  „2.
  în ceea ce privește inspecția ante mortem și controalele referitoare la bunăstarea animalelor, personalul auxiliar oficial are posibilitatea de a ajuta numai în sarcinile pur practice, care pot include o preselecție a animalelor care prezintă anomalii;”.
  3.
  În secțiunea IV capitolul IV partea B, punctele 1 și 2 se înlocuiesc cu următorul text:
  „1.
  Carcasele și organele comestibile de porcine urmează să fie supuse următoarelor proceduri de inspecție post mortem:
  (a)
  inspecție vizuală a capului și a gâtului; inspecție vizuală a cavității bucale, a faringelui și a limbii;
  (b)
  inspecție vizuală a plămânilor, a traheei și a esofagului;
  (c)
  inspecție vizuală a pericardului și a inimii;
  (d)
  inspecție vizuală a diafragmei;
  (e)
  inspecție vizuală a ficatului și a ganglionilor limfatici retrohepatici și pancreatici (Lnn. portales);
  (f)
  inspecție vizuală a tractului gastrointestinal, a mezenterului, a ganglionilor limfatici gastrici și mezenterici (Lnn. gastrici, mesenterici, craniales și caudales);
  (g)
  inspecție vizuală a splinei;
  (h)
  inspecție vizuală a rinichilor;
  (i)
  inspecție vizuală a pleurei și a peritoneului;
  (j)
  inspecție vizuală a organelor genitale (cu excepția penisului, în cazul în care este deja eliminat);
  (k)
  inspecție vizuală a ugerului și a ganglionilor limfatici ai acestuia (Lnn. supramammarii);
  (l)
  inspecție vizuală a regiunii ombilicale și a articulațiilor la animalele tinere.
  2.
  Atunci când datele epidemiologice sau alte date provenite de la exploatația de origine a animalelor, informațiile privind lanțul alimentar sau constatările inspecției veterinare ante mortem și/sau anomaliile relevante detectate vizual post mortem indică eventuale riscuri pentru sănătatea publică, sănătatea animală sau bunăstarea animală, carcasele și organele comestibile de porcine trebuie să fie supuse procedurilor post mortem suplimentare care implică recursul la incizie și palpare. În funcție de riscurile identificate, aceste proceduri pot include:
  (a)
  incizia și examinarea ganglionilor limfatici submaxilari (Lnn. mandibulares);
  (b)
  palparea plămânilor și a ganglionilor limfatici bronhici și mediastinali (Lnn. bifucationes, eparteriales și mediastinales). Traheea și principalele ramuri bronhice trebuie să fie deschise în lungime și plămânii trebuie să fie incizați în partea lor terță posterioară, perpendicular pe axele lor principale; inciziile respective nu sunt necesare dacă plămânii sunt excluși din consumul uman;
  (c)
  incizia longitudinală a inimii, astfel încât să se deschidă ventriculii și să se traverseze septul interventricular;
  (d)
  palparea ficatului și a ganglionilor săi limfatici;
  (e)
  palparea și, în cazul în care este necesar, incizia ganglionilor limfatici gastrici și mezenterici;
  (f)
  palparea splinei;
  (g)
  incizia rinichilor și a ganglionilor limfatici renali (Lnn. renales);
  (h)
  incizia ganglionilor limfatici supramamari;
  (i)
  palparea regiunii ombilicale și a articulațiilor la animalele tinere și, în cazul în care este necesar, incizia regiunii ombilicale și deschiderea articulațiilor.”
  4.
  În secțiunea IV capitolul IX se adaugă partea G următoare:
  „G. Salmonella
  1.
  Fără a aduce atingere articolului 1 primul paragraf din Regulamentul (CE) nr. 2073/2005 al Comisiei (9), autoritatea competentă verifică punerea în aplicare corectă de către operatorii din sectorul alimentar a punctului 2.1.4 (criteriu de igienă a procedeelor aplicabil salmonelei din carcasele de porc) din anexa I la respectivul regulament, prin aplicarea următoarelor măsuri:
  (a)
  eșantionare oficială, folosind aceeași metodă și spațiu de eșantionare ca operatorii din sectorul alimentar. Cel puțin 49 (10) de eșantioane aleatorii trebuie prelevate anual din fiecare abator. Acest număr de eșantioane poate fi redus în abatoarele mici, pe baza unei evaluări a riscului; și/sau
  (b)
  colectarea tuturor informațiilor privind numărul total și numărul de eșantioane pozitive la Salmonella prelevate de operatorii din sectorul alimentar în conformitate cu articolul 5 alineatul (5) din Regulamentul (CE) nr. 2073/2005, în cadrul punctului 2.1.4 din anexa I la acesta; și/sau
  (c)
  colectarea tuturor informațiilor privind numărul total de și numărul de eșantioane pozitive la Salmonella prelevate în cadrul programelor naționale de control în statele membre sau regiuni din statele membre în care garanțiile speciale au fost aprobate în conformitate cu articolul 8 din Regulamentul (CE) nr. 853/2004 în ceea ce privește producția de carne de porc.
  2.
  Dacă acest criteriu de igienă a procedeelor nu este respectat în mai multe ocazii, autoritatea competentă solicită operatorului din sectorul alimentar în cauză un plan de acțiune și controlează cu strictețe rezultatul acesteia.
  3.
  Numărul total și numărul de eșantioane pozitive la Salmonella, diferențiate între eșantioane prelevate în temeiul punctului 1 literele (a), (b) și (c), atunci când se aplică, se comunică în conformitate cu articolul 9 alineatul (1) din Directiva 2003/99/CE a Parlamentului European și a Consiliului (11).
  Articolul 3
  Modificări la Regulamentul (CE) nr. 2074/2005
  La punctul 3 din anexa VIb la Regulamentul (CE) nr. 2074/2005, litera (a) se elimină.
  Articolul 4
  Intrarea în vigoare
  Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
  Se aplică de la 1 iunie 2014.
  Cu toate acestea, secțiunea IV capitolul IX partea G punctul 3 din anexa I la Regulamentul (CE) nr. 854/2004 se aplică de la 1 ianuarie 2015.
  Prezentul regulament este obligatoriu în toate elementele sale și se aplică direct în toate statele membre.
  Adoptat la Bruxelles, 7 martie 2014.